16)

21.A.95, 21.A.97 ir 21.A.101 dalys pakeičiamos taip: „21.A.95 Neesminio pakeitimo patvirtinimo reikalavimai a) Neesminius tipo pažymėjimo pakeitimus klasifikuoja ir patvirtina: 1. agentūra arba 2. patvirtinta projektavimo organizacija pagal 21.A.263 dalies c punkto 1 ir 2 papunkčiuose numatytas privilegijas, įrašytas į patvirtinimo sąlygas. b) Neesminis tipo pažymėjimo pakeitimas patvirtinamas tik: 1. įrodžius, kad pakeitimas ir sritys, kurioms pakeitimas daro poveikį, atitinka tipo sertifikavimo pagrindą ir aplinkos apsaugos reikalavimus, nuoroda įtrauktus į tipo pažymėjimą; 2. jei pakeitimas daro poveikį tinkamumo naudoti duomenims – įrodžius, kad būtini tinkamumo naudoti duomenų pakeitimai atitinka tinkamumo naudoti duomenų sertifikavimo pagrindą, nuoroda įtrauktą į tipo pažymėjimą; 3. pateikus pareiškimą dėl atitikties tipo sertifikavimo pagrindui, kuris taikomas pagal 1 punktą, o atitikties patvirtinamuosius faktus užregistravus atitikties dokumentuose, ir, 4. jei nenustatyta jokios ypatybės arba charakteristikos, dėl kurios gaminį galėtų būti pavojinga naudoti pagal paskirtį, dėl kurios jį prašoma sertifikuoti. c) Nukrypstant nuo b punkto 1 papunkčio, sertifikavimo specifikacijos, kurios įsigaliojo vėliau nei į tipo pažymėjimą nuoroda įtrauktos specifikacijos, gali būti naudojamos neesminiam pakeitimui tvirtinti, jei jos nedaro poveikio atitikties įrodymui. d) Nukrypstant nuo a punkto, pareiškėjo prašymu, įtrauktu į 21.A.20 dalies d punkte nurodytą pareiškimą, neesminis orlaivio tipo pažymėjimo pakeitimas gali būti patvirtintas dar neįrodžius atitikties tinkamumo naudoti duomenų sertifikavimo pagrindui, jei pareiškėjas tą atitiktį įrodo iki dienos, kurią tokie duomenys faktiškai naudojami. e) Pareiškėjas pateikia agentūrai su pakeitimu susijusius pagrindžiamuosius duomenis ir pareiškimą, kad atitiktis įrodyta pagal b punktą. f) Tipo pažymėjimo neesminio pakeitimo patvirtinimas suteikiamas tik konkrečiai (-ioms) tipo pažymėjime nurodytai konfigūracijai (-oms), kuri (-ios) yra keičiama (-os). 21.A.97 Esminio pakeitimo patvirtinimo reikalavimai a) Esminius tipo pažymėjimo pakeitimus klasifikuoja ir patvirtina: 1. agentūra arba 2. patvirtinta projektavimo organizacija pagal 21.A.263 dalies c punkto 1 ir 8 papunkčiuose numatytas privilegijas, įrašytas į patvirtinimo sąlygas. b) Esminis tipo pažymėjimo pakeitimas patvirtinamas tik: 1. įrodžius, kad pakeitimas ir sritys, kurioms pakeitimas daro poveikį, atitinka pagal 21.A.101 dalį agentūros nustatytą tipo sertifikavimo pagrindą ir aplinkos apsaugos reikalavimus; 2. jei pakeitimas daro poveikį tinkamumo naudoti duomenims – įrodžius, kad būtini tinkamumo naudoti duomenų pakeitimai atitinka pagal 21.A.101 dalį agentūros nustatytą tinkamumo naudoti duomenų sertifikavimo pagrindą, ir 3. pagal 21.A.20 dalį, kuri taikoma pakeitimui, įrodžius atitiktį 1 ir 2 punktams. c) Nukrypstant nuo b punkto 2 ir 3 papunkčių, pareiškėjo prašymu, įtrauktu į 21.A.20 dalies d punkte nurodytą pareiškimą, orlaivio tipo pažymėjimo esminis pakeitimas gali būti patvirtintas dar neįrodžius atitikties tinkamumo naudoti duomenų sertifikavimo pagrindui, jei pareiškėjas tą atitiktį įrodo iki dienos, kurią tokie duomenys faktiškai naudojami. d) Tipo pažymėjimo esminio pakeitimo patvirtinimas suteikiamas tik konkrečiai (-ioms) tipo pažymėjime nurodytai konfigūracijai (-oms), kuri (-ios) yra keičiama (-os). 21.A.101 Tipo sertifikavimo pagrindas, tinkamumo naudoti duomenų sertifikavimo pagrindas ir aplinkos apsaugos reikalavimai, kuriais remiamasi atliekant esminį tipo pažymėjimo pakeitimą a) Tipo pažymėjimo esminis pakeitimas ir sritys, kurioms pakeitimas daro poveikį, turi atitikti sertifikavimo specifikacijas, kurios pakeistam gaminiui galioja pakeitimo paraiškos pateikimo dieną, arba po tos dienos įsigaliojusias sertifikavimo specifikacijas, kaip nustatyta f punkte. Paraiškos galiojimas nustatomas pagal 21.A.93 dalies c punktą. Be to, pakeistas gaminys turi atitikti pagal 21.B.85 dalį agentūros nustatytus aplinkos apsaugos reikalavimus. b) Nukrypstant nuo a punkto, ankstesnis a punkte nurodytos sertifikavimo specifikacijos ir bet kurios kitos tiesiogiai susijusios sertifikavimo specifikacijos pakeitimas gali būti naudojamas visais toliau nurodytais atvejais, išskyrus atvejus, kai ankstesnis pakeitimas įsigaliojo iki atitinkamos sertifikavimo specifikacijos, nuoroda įtrauktos į tipo pažymėjimą, įsigaliojimo dienos: 1. pakeitimui, kuris, agentūros manymu, yra nesvarbus. Nustatydama, ar tam tikras pakeitimas yra svarbus, agentūra jį vertina atsižvelgdama į visus ankstesnius atitinkamus projekto pakeitimus ir visus susijusius į gaminio tipo pažymėjimą nuoroda įtrauktų taikytinų sertifikavimo specifikacijų pataisymus. Vieną iš toliau nurodytų kriterijų atitinkantys pakeitimai savaime laikomi svarbiais: i) neišlaikoma bendroji konfigūracija arba konstrukcijos principai; ii) nebegalioja sertifikuojant keistiną gaminį taikytos prielaidos; 2. visoms sritims, sistemoms, dalims arba prietaisams, kuriems, agentūros manymu, pakeitimas nedaro poveikio; 3. visoms pakeitimo paveiktoms sritims, sistemoms, dalims arba prietaisams, dėl kurių atitikties a punkte nurodytoms sertifikavimo specifikacijoms užtikrinimo, agentūros manymu, pakeisto gaminio sauga iš esmės nepadidėtų arba kurių atitikties užtikrinimas sunkiai įmanomas. c) Nukrypstant nuo a punkto, tais atvejais, kai keičiamas orlaivis, išskyrus 2 722 kg (6 000 svarų) arba mažesnės didžiausiosios masės sukasparnį, arba 1 361 kg (3 000 svarų) arba mažesnės didžiausiosios masės sukasparnis be turbinos, pakeitimas ir sritys, kurioms pakeitimas daro poveikį, turi atitikti į tipo pažymėjimą nuoroda įtrauktą tipo sertifikavimo pagrindą. Tačiau, jei agentūra mano, kad pakeitimas yra svarbus tam tikroje srityje, ji gali nurodyti užtikrinti, kad pakeitimas ir sritys, kurioms pakeitimas daro poveikį, atitiktų į tipo pažymėjimą nuoroda įtraukto tipo sertifikavimo pagrindo sertifikavimo specifikacijos pataisą ir visas kitas tiesiogiai susijusias sertifikavimo specifikacijas, nebent agentūra taip pat nuspręstų, kad dėl atitikties tai pataisai pakeisto gaminio sauga iš esmės nepadidės arba kad tokios atitikties užtikrinimas sunkiai įmanomas. d) Jei, agentūros manymu, pakeitimo paraiškos pateikimo dieną galiojančiose sertifikavimo specifikacijose nepateikta siūlomam pakeitimui tinkamų standartų, pakeitimas ir sritys, kurioms pakeitimas daro poveikį, taip pat turi atitikti visas specialias sąlygas ir tų specialių sąlygų pakeitimus, kurių agentūra reikalauja pagal 21.B.75 dalį, kad būtų užtikrintas pakeitimo paraiškos pateikimo dieną galiojančiose sertifikavimo specifikacijose nustatytajam lygiavertis saugos lygis. e) Nukrypstant nuo a, b ir c punktų, pakeitimas ir sritys, kurioms pakeitimas daro poveikį, gali atitikti agentūros nustatytai sertifikavimo specifikacijai alternatyvią pareiškėjo pasiūlytą specifikaciją, jei agentūra mano, kad ja užtikrinamas lygiavertis saugos lygis, kuris: 1. tipo pažymėjimo atveju: i) yra lygiavertis saugos lygiui, kuris užtikrinamas taikant pagal a, b ar c punktą agentūros nustatytas sertifikavimo specifikacijas, arba ii) atitinka esminius Reglamento (ES) 2018/1139 II priedo reikalavimus; 2. riboto galiojimo tipo pažymėjimo atveju – yra tinkamas, atsižvelgiant į numatytą paskirtį. f) Jei pareiškėjas nusprendžia laikytis sertifikavimo specifikacijos, nurodytos pataisoje, kuri įsigalioja pateikus paraišką pakeisti tipo pažymėjimą, pakeitimas ir sritys, kurioms pakeitimas daro poveikį, turi taip pat atitikti visas kitas tiesiogiai susijusias sertifikavimo specifikacijas. g) Kai į paraišką pakeisti orlaivio tipo pažymėjimą įtraukti tinkamumo naudoti duomenų pakeitimai (arba jais papildyta pateikta pirminė paraiška), tinkamumo naudoti duomenų sertifikavimo pagrindas nustatomas pagal a–f punktus.“;